**Asumer n ugzul n temsirin d yirman n tesnalest :**

**Aswir : L3 tasnalest.**

**Mass : Saidani Massinissa.**

**Tasnalest n usenfel :**

Seg mi yefra ṭṭraḍ ageraɣlan wis sin, imusnawen n tesnalest gezment d wansay n tesnaɣreft taklasikit, inagrawen inmetiyen beddlen, ffɣen-d seg unerkud i yellan di tmettiyin timensayin, acku amdal-nni i medlen ɣef yiman-nsen ffɣen-d deg-s, ǧǧan-t, ɣef waya, i d-tessumer tesnalest n usenfel irman d imaynuten, amedya :

* Abeddel anmetti.
* amyenkaf.
* Amezruy (tanmezrayt).
* Asenfel n yidelsan.

Maca, imusnalsen i as-igren asurif i tmuɣli tadinamikt, gren-d tamawt ɣef yirman imaynuten i d-yessegzayen tillawiyin tijdidin ɣer ur rrin ara tamuɣli-nsen imusnalsen n ubrid d uḍru aklasiki ( aḍri/ courant&é).

Talalit n yimussuyen islelliyen di tmettiyin timensayin yellan ddaw uzaglu n temhersa yefka tagnit i yimusnalsen ad d-ndekwalen belli ilaq ad tbeddel tarrayt s wayes-s ttgen tizrawin ɣef tmetti s umata, d wamek i d-gren ɣer tmusni-nsen isneflan inmettiyen, amedya : G Balendier; amusnalest n tefriqt n wadda, 1955, di tezrawin-is timezwura yewweḍ ɣer teggrayt-a: timetti tamensayt n Tefriqt n wadda tbeddel talɣa n tsudduyin-is d tuddsiwin-is, aya i d-yeglan yes-s d tamhersa, d timlilit d tɣerma n utaram ( umalu).

P Mercier, d yiwen n umnadi i yellan d anelmad ɣer Durkhiem maca yekker-d ɣer taggara mgal ansay-is n unadi acku yegza tasnalest n lburu temgarad aṭas ɣef tin n unnar, s wakka ad negzu tuqqna yeqqen iman-is P Mercier ɣer tsastant n unnar, yeldi-as tawwurt i tesnalest akken ad tmager tamuɣli tamynut i d-yessegzay G Balendier di sin n yirman-a :

A : **Asenfel** :

Issumer-d awal-a; tadinamikt tanmettit, acku yeddem deg tezrawin-is imussuyen igensayen iḍerrun di tmetti. Rnu ɣer waya, iwala di tmetti isemrasen inmettiyen yettemsazzalen, yettemecqirriwen, iḍerrun ddaw tecḍaṭ n tsedduyin. amedya : tajmaɛt n taddart di tallit tamensayt ur tezmir ara ad txemmem tilufa d-yekkan nnig-s, rnu ɣer waya, tadbelt n temhersa, tekkes aɣbel n tuddsiwin-a; tettwalitent ur zmirent ara ad gmun ɣer tlufa yeffɣen i taddart, maca di tilawt

B : Asenqed : Akken tlul-d tesnalest n usenfel almi i yella usenqed n tmuɣliwin d tarayin tessemras tsusyulijit taklasikit, tasnalest tajḍiṭ ur testekfi ara s wayen id yettbinen deg talɣiwin tinmettiyin s akin tarrayin id ten-id issegzayen bran-asent.

**Asurrif ɣer umezruy :**

**Tamuɣli tajḍiṭ ɣer ubeddel anmetti :**

E Evans pritchard seg 1950 i yebda yeggar-d irem n umezruy di tsenmettit d tesnalest, ifures aladɣa tagnit deg usarag i yellan d tajmilt i unemhal n tseddawit n UKESFURD Marett akken ad yewwet di tẓiẓit (tarrayt) tafunksyunalit (tawurant) turṭuduksit, i yerran tẓiẓit tanmezrayt ur tesɛi ara azal deg unadi anmetti asnalsan. Netta yettwaqenneɛ belli amezruy aṭas ara ad as-d yernu i taɣult tasnalsant, ihi E Evans Pretchard yefra-tt ɣer taggara tizrawin n usenfel tidnamikiyin d tid yellan d timazrayin yiwen n ubrid-nsent, ur yelli ara aṭas umgired ger umezruy anmetti d usenfel anmetti, neɣ akk ya tasusyulijit tadyakrunikt neɣ diɣ tizrawin n ubeddel anmetti (E Evans Pretchard, 1974 P 69).

**Asenfel agensan d uẓɣaray :**

Leach E (1972) d yiwen ger yimnadiyen i ixedmen anadi n unnar deg tewririyin n ufella n Birmanie deg-s id yefka i tesnalest tanmettit iferdisen n tarrayt tadinamikt, yessaweḍ ɣer waya s tesleḍt i yexdem i tuddsiwin tisartanin n tmetti (takacint) (kachin).

Leach E ur yeqqim ara kan deg usegzi n tarrayt i ɣur yessaweḍ deg unnar n unadi, maca yekker ar ṭṭraḍ s usenqed n Radcliffe Brawn, d wid yettwalin deg yinagrawen inmettiyen amzun d tagrumma ( antité) tagamant irekkden.

Leach yeqqar belli deg tillawt tanmettit ulac anerkud, ala ayen id snuflen imusnawen deg yiqerruyen-nsen, ǧeɛlen-as timetti tesbek, ɣef waya, Leach yeqqar iwakken ad nezrew timetti yessefk ad nwali ɣer wassaɣen izɣarayen-is d anwa aɣref neɣ timetti nniḍen i deg tettemlili.

Taguri n wassaɣen idelsanen ɣer tesleḍt n tdinamikt tanmettit yuɣal d asentel agejdan n ubrid adinamiki di Fransa.

G Balendier yeɛreḍ ad yeg amgired ger tdinamikiyin tizɣaranin d tgensanin acku yiwet nezmer ad t-nqis ɣer tetrarit tayeḍ ɣer tmensayit, ɣur-s netta idles atrar d umensay akken i ddukulen, yiwen yemmal akemmel, wayeḍ yemmal anegzum.

**Asenfel anmetti :**

D irem id ilulen iwakken ad yeg tilist gar sin n yirman yiwen d aqdim, tettmeslay fell-as aṭas tzizit neɣ tarrayt n umhaz anmetti, ma d wayeḍ d abeddel anmetti id snulfan imnadiyen n tesnalest tasertant yecban Balendier deg usegzi-a ilaq ad d-nefk acu n ufrag i yellan gar sin n yirman-a.

Imassanen imezwura yecban Durkiem, A compte, Spencer bɣan akken yeqqar Guy Rocher « aladɣa ad gen aglam, yerna ad d-segzin ansayen iqdimen n tmettiyin n talsa. Maca di tsenmettit tamirant d ineḍruyen n ubeddel anmetti mi nettaru tazrawt, yerna nezmer ad d-nemmel anegmu n tezri n umhaz » (Guy Rocher le changement social, P18).

Ulama anamek i as-yefka A compte i ubeddel anmetti di tallit-is yemgarad ɣef win n usenfel anmetti d acu kan tasusyulujit tawuant ur d-tekkir ara mgal tasusyulujit n ubeddel anmetti, maca teggar-d gar wallen-is asenqed n tsusyulujit n umhaz anmetti, ɣef waya ilaq ad nessefreg gar yirman-a wa ad nini dacu yebɣa ad t-id-yini yal yiwen deg-sen :

**Amhaz anmetti :**

Tabadut teqqar-d anamek-is anegmu, taneflit, abeddel, tagetnamka-a ur tezmir ara a as-d tefk anamek iwatan i umhaz anmetti, ɣef waya ara d-nini llan yiswiren n tesleḍt ara yettwaḍefren iwakken ad temmed tegzi n umhaz anmetti.

Am akken id t-id yessegzay Guy Rocher « nezga neqqar-d sumata, amhaz anmetti d tagrumma n yibeddilen i tettidir tmetti deg tallit tameqqrant, yebɣa ad yini deg tallit id yekkren nnig yiwet n tsuta . Amhaz anmetti ihi yettuɣal ɣer wayen mi nessawal d ansayen iqdimen ur nezmir ara tt-nwali d tasellumt tameẓyant, maca yettban-d mi ara as-nruḥ s tifrat n tallit tameqqrant » (Guy Rocher op-cit P17).

Amedya : Timettiyin n zik ur ttakent ara tameṭṭut ad tezweǧ berra i twacult tikwal tilemẓit tzewwej d gma-s, acḥal d leqrun i qqiment tmettiyin semrasent ansay-a n zwaǧ di twacult, C.L.Strouss « l’inceste ».

Akken timetti tezger seg tallit tamezwarut ɣer tallit tis snat almi yettwakkes zwaǧ deg ger yiɛeggalen n twacult (inceste).

**Ayen ur nelli ara d abeddel anmetti :**

Abeddel ur ilaq ara ad t-neqqen ɣer tmebanit, tamesbanit tezmer ad tekcem, ad tili d nettat, s sebba n ubeddel anmetti, maca aneḥbus ɣef uxeddim yellan d tamesbanit ur yezmir ara ad yeglu s timmad-is s ubeddel anmetti.

Amedya 01: Ur nezmir ara ad nini tifranin (lbuḍṭ) d abeddel anmetti, acku di tillawt d abeddel kan n yixeddamen neɣ n uwamdan i sedduyen.Ihi abeddel n uwamdan kan ur nezmir ara ad as-nsemmi abeddel anmetti.

Amedya 02 : Abeddel n uselway n tmurt, s uselway nniḍen ur yezmir ara ad yili d abeddel anmetti, acku nbeddel kan aselway s uselway, tidyulujit d yiwet n tɣessa, teqqim kan d tin. Ur yezmir ara diɣ ad yettwaḥseb d abeddel anmetti ubeddel ara yennalen yiwen umdan neɣ kra n yemdanen kan. Ma yegma ttexmam n yiwen uterras deg ugraw anmetti, ur ara diɣ ad yettusemma d abeddel anmetti, ihi bac ad as-nsemmi abeddel anmetti, ilaq ad yaɣ amur ameqqran di tmetti.

**Abeddel anmetti :**

D tagrumma n yibeddilen mi nezmer ad nger tamawt, mi nezmer ad nessefqed deg tegnatin d timeẓyanin n wakud, nezmer ad as-nger tamawt i ubeddel deg tallit tamecṭuḥt akken daɣ i nezmer ad neḍfer amecwar n ubeddel d unegmu n kra n uneḍru.

Yerna mi ara t-nesserwes ɣer umhaz anmetti, abeddel anmetti nezmer ad t-id nessefreg di trakalt skud nezmer ad nẓer deg kra n tesga tarakalant (géographique).

Abeddel anmetti tikwal ad naff yefreg di kra n tmetti acku imeskaren idelsanen inmettiyen diɣ fergen deg wadeg arakalan-nni i deg d-yeḍra, anmek-is tella twennaḍṭ tadelsant tasenmettiti deg yezmer ad yeḍru ubeddel, maca mi d-neffeɣ tardast deg tilist-nni ad naff ur yezmir ara ad yenṭeḍ ubeddel ɣur-s acku imeskaren idelsanen mgaraden deg wadeg ɣer wayeḍ.

**Abeddel anmetti, irem d tulmisin-is :**

Yella wanda id- iḍerru ubeddel nezmer ad ten-wali yerna ad t-id-neglem amek yella d wamek yuɣal maca ur yettɛeṭṭil ara mi ara yuɣal akken yella deg tazwara.

Talcott persens yeɛreḍ ad as-d-iẓerreb tadyant-a s yirem d unamek nniḍen ɣef ubeddel anmetti, acku netta isemma-as i uneḍru-a « Abeddel n unerku » (Changement d’équilibre) .

Mi ara tceṭṭeḍ, temmal tmetti ɣer kra n tmesbanit war ma tbeddel tɣessa deg tuddsa n tmetti ur yettwaḥseb ara winna d abeddel anmetti. Aya nezmer ad ten-cabi ɣer kra n tɣawsa deg wayen yemmalen ɣer kra n yidis, sakin ad ɛeddin wussan ad yuɣal ad yezdi lqedd ibeddi-s amzun ur yemmal ara yakan.

Akken diɣ netta timetti yezmer deg umedya ad tili tnekkra tanmettit mgal kra n lqanun di tmurt, sakin ad zrin wussan ad tuɣal tmetti ɣer unerkud-is ad d-tres talwit, maca mazal, ɣas akken lqanun-nni i ɣef d-kkren ad t-kksen yeqqim, acku taɣessa i ɣef tebna tuddsa-nni yakan i semmrasen lqanun-nni ur ibeddel ara ɣef waya ara ad nini dacu merra i d abeddel anmetti.

**Ayen yellan d abeddel anmetti :**

Abeddel anmetti deg tazwara i yessefk ad negzu belli d aneḍru anegru. Yeggra-d d tanegrut neɣ d amur di tnegrut.

Ilaq ad yemmal tiwtilin d wansayen n tudert d umaḍal n yixemmimen aladɣa n tmetti neɣ n uzgen ameqqran di tmetti.

Abeddel anmetti diɣ ilaq ad yili d abeddel n tɣessa : Ilaq ad nessiweḍ ad nger tamawt i ubeddel di tuddsa tanmettit merra neɣ di kra n yiferdisen yellan deg-s am wakken id t-id yeskan Guy Rocher. Iwakken ad d-nehḍer ɣef ubeddel anmetti, yessefk aladɣa, ad d-nesken iferdisen igejdanen neɣ idelsanen n tuddsa tanmettit i yemmalen ibeddilen yerna ad nizmir ad d-neglem s nnican.

Amedya : Aneḥbus ɣef uxeddim ma yegla-d kan s tmerna n tjernaḍṭ n yixeddamen, ur yettusemma ara d abeddel anmetti, maca ma yessaweḍ yegla-d s ubeddel di tɣessa n tkebbanit d ayi nezmer ad nini yella-d ubeddel anmetti., yerna nezmer diɣ ad neglem ibeddilen-nni yeḍran di tuddsa-nni, di beḍḍun tadabult, aladɣa ma tenṭeḍ termit-nni n tugdut ɣer tkebbaniyin nniḍen, ad nini d abeddel anmetti.

Abeddel anmetti diɣ ilaq ad nizmir ad d-nefk akud yekka acḥal yeqqim, melmi i yebda ,ma yḍul. Ur nezmir ara ad neglem neɣ ad nemmeslay ɣef ubeddel anmetti ma ulac agaz aɣbalu deg yizri.

Ɣer wagaz aɣbalu-nni i nezmer ad nqis akken ad nẓer ma yella-d ubeddel anmetti neɣ xaṭi.

02) **Tasnaɣreft :**

Tasnaɣreft deg tazwara, tlul-d ɣer tmettiyin ibeɛden ɣef tmettiyin n utaram (amalu), acku semman-as tussna n tmettiyin ibeɛden, akken daɣen ara ad tt-naff tettusemma d tussna n tmettityin timensayin tettwassen diɣen s waṭas n wazalen nniḍen, amedya :

* Tussna n tmettiyin war tira : Acku timettiyin i yebnan ɣef timawit yecban timettiyin timaziɣin ur yurin ara amezruy-nnsent d tutlayt-nnsent, tasekla-nnsent, tessegzay-itent-id tesnaɣreft s unamek n tmettiyin ur yessemrasen ara tira di tudert-nnsent n yal ass yeqqnen ɣer yal aḥric (tadamsa, amezruy…atg).

Timettiyin timaziɣin ulama ur semmrasent ara tira ilmend n ujerred n umezruy d tɣerma-nnsen maca ad naff deg umezruy-nnsen ɣur-sen anagraw n tira mi ssawalen tifinaɣ, ɣur-sen diɣ ticraḍ id yeggran ɣer tlawin semmrasent deg waṭas n lḥirfat n tgemmi, amedya : aẓeṭṭ, afexxar, aslaɣ n uxxam…atg. Yerna yal tacreḍt ɣur-s anamek ɣur-s izen id yettmeslayen ɣef tayri, anezgum, tumert, lqerḥ akk ayen tettidir tmeṭṭut. Ayadra tikti-a taneggarut ur tessenqad ara tikti-nni id yeqqaren timettiyin timaziɣin d timettiyin war tira, iban-d yessefk ad nadi asegzi amaynut i tegnit-a ?

* Timettiyin war iwunak (ddulat) : Imassanen n tesnaɣreft mi gan tizrawin-nnsen ɣef tmettiyin timensayin ufan-d ur sɛint ara awanek anammas imezgi i yessedduyen timetti maca ufan-d kan belli timettiyin-a ɣur-sent tuddsiwin nniḍen yemgaraden ɣef ddula ɣef aya i yettwagelment s tulmisin n tmetti ur yesɛin ara awanek, ihi deg umkan n uwanek ad naff sɛant lɛerc, tajmaɛt, taqqbilt.

Di tmetti tatrart tuddsa timezgit d ddula ma yella di tmetti tamensayt tuddsa timezgit d tajmaɛt neɣ tikkwal d lɛerc ihi amek ara ad d-nessegzi assa timettiyin tmensayin yuɣalen bnant iwunak inammasen yerna mazal diɣ sedduyen tuddsiwin tinmettiyin timensayin yecban tajmaɛt di tmurt n leqbayel, iɛezzaben ɣer yimẓabiyen, imnukal ɣer yimuhaɣ n uheggar ?…atg.

-Timettiyin war amezruy : Semman-asent i tmettiyin timensayin, timettiyin ur yesɛin ara amezruy acku ttbanent-d di tmuɣli taklasikit n tesnaɣreft d timettiyin ur nettbeddil ara, ur ngemmu ara, ttwalintent lulent-d s yiwet n talɣa qqiment akken rekkdent ddrent kan yiwet n tallit deg umezruy, sebkent deg tallit-nni i deg id lulent, ur zgirent ara ɣer tallit nniḍen, aya merra yessenqed-it umezruy, acku iban-d timettiyin-nni ula d nutenti ttbeddilent aladɣa iɣawel unegmu-nnsent deg tallit n umaḍal wis sin. S wakka angzum belli timettiyin merra gemmunt ttbeddilent ihi ɣur-sent amezruy, acku timetti s timmad-is yakan d amezruy.

Ass-a tabadut-a ɣef tesnaɣreft ad d-nini tecceḍ acku txeddem tizrawin-is ula ɣef tmettiyin tatrarin di tallit-a i deg nella.

**Tasnalest :**Nessawal tasnalest i tussna i yxeddmen tigawin ɣef wales. Tasnalest ad negzu belli d awal uddis yebnan ɣef sin n wawalen :

* Tussna akked wales, i yebɣan ad yinin tussna i ixeddmen merra tizrawin-is ɣef wayen yerzan tudert tudmist n umdan ama : D taɣerma, tadamsa, anagraw n tezmert, ɣef waya i nezmer ad d-nini :
* Tasnalest n tɣerma.
* Tasnalest n temert.
* Tasnalest n tsertit.
* Tasnalest n tgemmi.
* Tasnalest n twennaḍt.

Ɣer taggara ad negzu belli awalen tasnalest d tesnaɣreft bɣant ad d-inin yiwet n tɣawsa acku ass-a tasnalest ur teqqim ara kan d tussna n tmettiyin timensayin, maca d tussna i izerrwen ama d tinɣiwaniyin n taddart ama d azniq atrar di marikan. S wakka ad d-nini d iɣerbazen kan i tent-yessemgaraden acku yal aɣerbaz ɣur-s ansayen d yimnadiyen-is.

* Aɣerbaz amarikan : F Bras, Malinowski, M.Mead.
* Aɣerbaz agnizi : Taylor, J Frayzer, R, Broun.
* Aɣerbaz afransis : E Durkiem, Marcel Mauss.